title: Komisijas Īstenošanas regula (ES) 2020/29 (2020. gada 14. janvāris) par Vitis vinifera dzinumu tanīnu neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū (Dokuments attiecas uz EEZ)

text:
                  15.1.2020

                  LV

                  Eiropas Savienības Oficiālais Vēstnesis

                  L 9/1

         KOMISIJAS ĪSTENOŠANAS REGULA (ES) 2020/29
         (2020. gada 14. janvāris)
         par Vitis vinifera dzinumu tanīnu neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 23. panta 5. punktu saistībā ar 13. panta 2. punktu,
         tā kā:

                     (1)

                     2017. gada 30. jūnijā Komisija saņēma pieteikumu no Biomolécules et Biotechnologies Végétales (BBV) EA2106 un Institut Technique de l’Agriculture Biologique (ITAB) par Vitis vinifera dzinumu tanīnu apstiprināšanu par pamatvielu. Tam bija pievienota informācija, kas iesniedzama saskaņā ar Regulas (EK) Nr. 1107/2009 23. panta 3. punkta otro daļu.

                     (2)

                     Komisija lūdza zinātnisku palīdzību Eiropas Pārtikas nekaitīguma iestādei (“Iestāde”). 2018. gada 2. maijā Iestāde Komisijai iesniedza tehnisko ziņojumu par Vitis vinifera dzinumu tanīniem (2). 2019. gada 24. jūnijā Komisija iepazīstināja Augu, dzīvnieku, pārtikas aprites un dzīvnieku barības pastāvīgo komiteju ar pārskata ziņojumu (3) un šīs regulas projektu par Vitis vinifera dzinumu tanīnu neapstiprināšanu un tos pabeidza uz minētās komitejas 2019. gada 22. oktobra sanāksmi.

                     (3)

                     Pieteikuma iesniedzēju sniegtā dokumentācija neliecina, ka Vitis vinifera dzinumu tanīni atbilst pārtikas produkta kritērijiem, kas definēti Eiropas Parlamenta un Padomes Regulas (EK) Nr. 178/2002 (4) 2. pantā.

                     (4)

                     Iestādes tehniskajā ziņojumā attiecībā uz Vitis vinifera dzinumu tanīniem bija paustas konkrētas bažas. Par Vitis vinifera dzinumu tanīnu izmantošanu par augu aizsardzības līdzekli nebija pieejams toksikoloģiskais novērtējums, jo īpaši attiecībā uz bērnu aizsardzību. Tas attiecas uz riska novērtējumu, kurā aplēsta ar uzturu nesaistīta, jo īpaši tuvumā esošu personu un iedzīvotāju, eksponētība. Turklāt nebija pietiekami daudz informācijas, lai veiktu vielas vidiskā riska novērtējumu.

                     (5)

                     Nebija pieejams relevants izvērtējums, kas būtu veikts saskaņā ar citiem Savienības tiesību aktiem, kā norādīts Regulas (EK) Nr. 1107/2009 23. panta 2. punktā.

                     (6)

                     Komisija aicināja pieteikuma iesniedzējus par Iestādes tehnisko ziņojumu un par Komisijas pārskata ziņojuma projektu sniegt komentārus. Pieteikuma iesniedzēji komentārus neiesniedza.

                     (7)

                     Tādējādi, kā minēts Komisijas pārskata ziņojumā, nav konstatēts, ka Regulas (EK) Nr. 1107/2009 23. pantā noteiktās prasības ir izpildītas. Tāpēc ir lietderīgi Vitis vinifera dzinumu tanīnus par pamatvielu neapstiprināt.

                     (8)

                     Šī regula neskar iespēju saskaņā ar Regulas (EK) Nr. 1107/2009 23. panta 3. punktu iesniegt citu pieteikumu uz Vitis vinifera dzinumu tanīnu apstiprināšanu par pamatvielu.

                     (9)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants

               Vitis vinifera dzinumu tanīni par pamatvielu nav apstiprināti.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 14. janvārī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 309, 24.11.2009., 1. lpp.

            (2)  EFSA (Eiropas Pārtikas nekaitīguma iestāde), 2017. Tehniskais ziņojums par rezultātiem, kas gūti pēc apspriešanās ar dalībvalstīm un EFSA par Vitis vinifera dzinumu tanīnu atzīšanu par pamatvielu, lai to lietotu augu aizsardzībā kā aizsargvielu un repelentu. EFSA supporting publication, 2018:EN-1414. [46. lpp.] DOI: 10.2903/sp.efsa.2018.EN-1414.

            (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN

            (4)  Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).


title: Komisijas Īstenošanas regula (ES) 2020/37 (2020. gada 16. janvāris), ar ko groza Padomes Regulu (EK) Nr. 1210/2003 par konkrētiem īpašiem ierobežojumiem attiecībā uz ekonomikas un finanšu sakariem ar Irāku

text:
                  17.1.2020

                  LV

                  Eiropas Savienības Oficiālais Vēstnesis

                  L 13/13

         KOMISIJAS ĪSTENOŠANAS REGULA (ES) 2020/37
         (2020. gada 16. janvāris),
         ar ko groza Padomes Regulu (EK) Nr. 1210/2003 par konkrētiem īpašiem ierobežojumiem attiecībā uz ekonomikas un finanšu sakariem ar Irāku
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2003. gada 7. jūlija Regulu (EK) Nr. 1210/2003 par konkrētiem īpašiem ierobežojumiem attiecībā uz ekonomikas un finanšu sakariem ar Irāku un par Regulas (EK) Nr. 2465/96 atcelšanu (1) un jo īpaši tās 11. panta b) punktu,
         tā kā:

                     (1)

                     Regulas (EK) Nr. 1210/2003 III pielikumā ir uzskaitītas Irākas iepriekšējās valdības valsts iestādes, sabiedrības un aģentūras, kā arī fiziskas un juridiskas personas, iestādes un organizācijas, uz kurām saskaņā ar minēto regulu attiecas tādu līdzekļu un saimniecisko resursu iesaldēšana, kas 2003. gada 22. maijā atradās ārpus Irākas.

                     (2)

                     Apvienoto Nāciju Organizācijas Drošības padomes Sankciju komiteja 2020. gada 2. janvārī nolēma svītrot 15 ierakstus to personu un organizāciju sarakstā, uz kurām būtu jāattiecina līdzekļu un saimniecisko resursu iesaldēšana.

                     (3)

                     Tādēļ atbilstoši būtu jāgroza Regulas (EK) Nr. 1210/2003 III pielikums,

               IR PIEŅĒMUSI ŠO REGULU.

            1. pants
            Regulas (EK) Nr. 1210/2003 III pielikumu groza tā, kā izklāstīts šīs regulas pielikumā.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 16. janvārī

                  Komisijas vārdā –

                  Priekšsēdētāja

               Ursula VON DER LEYEN

            (1)  OV L 169, 8.7.2003., 6. lpp.

            PIELIKUMS
            Regulas (EK) Nr. 1210/2003 III pielikumā svītro šādus ierakstus:

                           “21.

                           BAGHDAD MUNICIPALITY. Adrese: Khulafa Street, Khulafa Square, Baghdad, Iraq.”

                           “24.

                           CHEMICAL, PETROCHEMICAL, MECHANICAL AND METALURICAL TRAINING CENTRE. Adrese: P.O. Box 274, Ashar, Basrah, Iraq.”

                           “31.

                           DIRECTORATE-GENERAL OF MINOR PROJECTS AND RURAL ELECTRIFICATION. Adrese: P.O. Box 788, Al-Karradah Al-Sharkiya, Arasat Al-Hindiya no. 81, Building No 137/327, Baghdad, Iraq.”

                           “32.

                           DIRECTORATE OF TRAINING CENTRE FOR IRON AND STEEL. Adrese: P.O. Box 421, Basrah Khor Al-Zubair, Basrah, Iraq.”

                           “77.

                           MECHANICAL TRAINING CENTRE/NASSIRIYA. Adrese: P.O. Box 65, Nassiriyah, Nassiriyah, Iraq.”

                           “144.

                           STATE ENTERPRISE FOR MECHANICAL INDUSTRIES. Adreses: a) P.O. Box 5763, Iskandariya, Iraq; b) P.O. Box 367, Iskandariyah-Babylon Governate, Iraq.”

                           “146.

                           STATE ENTERPRISE FOR PHOSPHATES. Adreses: a) P.O. Box 5954, East Gate, Sadoon St., Baghdad, Iraq; b) P.O. Box 5954, South Gate, Al-Kaim, Anbar, Baghdad, Iraq.”

                           “156.

                           STATE ESTABLISHMENT FOR AGRICULTURAL MARKETING. Adrese: Eastern Karrda, Baghdad, Iraq.”

                           “172.

                           STATE ORGANISATION FOR AGRICULTURAL MARKETING. Adrese: Karkh, Nisoor Square, Baghdad, Iraq.”

                           “173.

                           STATE ORGANISATION FOR AGRICULTURAL MECHANISATION AND AGRICULTURAL SUPPLIES (alias a) STATE ORGANISATION FOR AGRICULTURAL MECHANISATION, b) STATE ESTABLISHMENT FOR AGRICULTURAL MECHANISATION, c) CENTRE FOR AGRICULTURAL MECHANISATION, d) STATE ESTABLISHMENT FOR AGRICULTURAL SUPPLIES). Adreses: a) P.O. Box 26028, Waziriya, opp Al Bakr University, Baghdad, Iraq; b) P.O. Box 96101, Abu Nuvas St., Baghdad, Iraq; c) P.O. Box 26061, Al Wazeria, Baghdad, Iraq; Swaira-Hafria, Wasst Muhafadha, Iraq; d) P.O. Box 1045, Waziriyah, Baghdad, Iraq.”

                           “178.

                           STATE ORGANISATION FOR ELECTRICITY (alias a) STATE ORGANISATION OF ELECTRICITY, SOUTHERN ELECTRICAL REGION; b) STATE ORGANISATION OF ELECTRICITY / DEPARTMENT OF COMPUTING AND STATISTICS). Adreses: a) Off Jumhuriya St/Building 166, Nafoora Square, P.O. Box 5796, Baghdad, Iraq; b) P.O. Box 230, Basrah, Iraq; c) P.O. Box 14171 Jumhuriya St., Maidan Building No. 9, Baghdad, Iraq.”

                           “181.

                           STATE ORGANISATION FOR FOOD INDUSTRIES. Adrese: P.O. Box 2301, Alwiya, Camp Sarah Khatoon, Baghdad, Iraq.”

                           “190.

                           STATE ORGANISATION OF HOUSING. Adrese: P.O. Box 5824, Jumhuriya Street, Baghdad, Iraq.”

                           “199.

                           STEEL AND TIMBER STATE ENTERPRISE (alias STATE TRADING ENTERPRISE FOR STEEL AND TIMBER). Adrese: Arasat Al Hindya St., Salman Daoud Al Haydar Building, P.O. Box 602, Baghdad, Iraq.”

                           “202.

                           VOCATIONAL TRAINING CENTRE FOR ENGINEERING AND METALLIC INDUSTRIES (alias VOCATIONAL TRAINING CENTRE FOR ENGINEERING). Adrese: Iskandariya-Babil, Iraq.”


title: Komisijas Īstenošanas regula (ES) 2020/38 (2020. gada 16. janvāris), ar ko atbilstoši Eiropas Parlamenta un Padomes Regulai (ES) 2017/2403 par ārējo zvejas flotu ilgtspējīgu pārvaldību nosaka tehniskās darbības prasības attiecībā uz informācijas reģistrēšanu, formatēšanu un pārraidīšanu

text:
                  17.1.2020

                  LV

                  Eiropas Savienības Oficiālais Vēstnesis

                  L 13/15

         KOMISIJAS ĪSTENOŠANAS REGULA (ES) 2020/38
         (2020. gada 16. janvāris),
         ar ko atbilstoši Eiropas Parlamenta un Padomes Regulai (ES) 2017/2403 par ārējo zvejas flotu ilgtspējīgu pārvaldību nosaka tehniskās darbības prasības attiecībā uz informācijas reģistrēšanu, formatēšanu un pārraidīšanu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2017. gada 12. decembra Regulu (ES) 2017/2403 par ārējo zvejas flotu ilgtspējīgu pārvaldību un ar ko atceļ Padomes Regulu (EK) Nr. 1006/2008 (1) (“ĀZFIP regula”), un jo īpaši tās 40. panta 2. punktu,
         tā kā:

                     (1)

                     ĀZFIP regula paredz pieņemt īstenošanas aktus, ar kuriem nosaka tehniskās darbības prasības attiecībā uz minētās regulas II, III un IV sadaļā norādītās informācijas reģistrēšanu, formatēšanu un pārraidīšanu.

                     (2)

                     ĀZFIP regulas 40. pantā ir noteikts, ka apmaiņa ar minētās regulas II, III un IV sadaļā norādīto informāciju jāveic elektroniskā formātā. Ir lietderīgi noteikt prasības par šo datu elektronisku aizpildīšanu un pārraidīšanu, norādīt to formātu, kā arī izklāstīt procedūru, kādā veicamas izmaiņas formātā.

                     (3)

                     Komisijas Īstenošanas regulā (ES) 2017/218 (2) dalībvalstīm ir prasīts iesniegt Komisijai informāciju par sava karoga Savienības zvejas kuģu īpašumtiesībām, kuģa un zvejas rīku parametriem un darbību. Šajā datubāzē pieejamā informācija būtu jāizmanto informācijas apmaiņā par zvejas atļaujām, kā prasīts ĀZFIP regulā.

                     (4)

                     Saskaņā ar ĀZFIP regulas 39. pantu izveidotajā Savienības zvejas atļauju datubāzē iekļautajā informācijā var būt ietverti personas dati, arī kuģu identifikatori un kuģu īpašnieku vārdi/uzvārdi vai nosaukumi un kontaktinformācija. Šādu personas datu apstrāde ir vajadzīga, lai saskaņā ar ĀZFIP regulu efektīvi pārvaldītu datu un informācijas apmaiņu. Vienmēr un visos līmeņos būtu jānodrošina, ka tiek ievēroti pienākumi attiecībā uz personas datu aizsardzību, kas noteikti Eiropas Parlamenta un Padomes Regulā (ES) 2018/1725 (3) un Regulā (ES) 2016/679 (4). Lai nodrošinātu ārējās zvejas flotes ilgtspējīgu pārvaldību un tādu trešās valsts karoga kuģu ilgtspējīgu pārvaldību, kas zvejo ES ūdeņos, dati ir jāglabā 10 gadus. Atsevišķos gadījumos dati būtu jāglabā ilgāk par 10 gadiem.

                     (5)

                     Būtu jādod dalībvalstīm laiks, kas ir pietiekams valstu sistēmu pielāgošanai šajā regulā noteiktajām jaunajām prasībām par datiem.

                     (6)

                     Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,

               IR PIEŅĒMUSI ŠO REGULU.
         I NODAĻA

            VISPĀRĪGI NOTEIKUMI

            1. pants
            Priekšmets
            Šī regula nosaka tehniskās darbības prasības attiecībā uz ĀZFIP regulas 40. panta 2. punktā norādīto informācijas reģistrēšanu, formatēšanu un pārraidīšanu.

            2. pants
            Definīcijas

               1.   Šīs regulas vajadzībām piemēro ĀZFIP regulas 3. pantā izklāstītās definīcijas.

               2.   Šajā regulā piemēro arī šādas definīcijas:

                           a)

                           “Savienības zvejas flotes datubāze” ir Komisijas uzturēts reģistrs, kas satur informāciju par visiem Savienības zvejas kuģiem atbilstoši Īstenošanas regulai (ES) 2017/218 un ir papildināts ar papildu informāciju par kuģiem, kura atbilstoši ĀZFIP regulai prasīta zvejas atļauju pieteikumos.

                           b)

                           “Savienības zvejas atļauju datubāze” ir datubāze, kura izveidota saskaņā ar ĀZFIP regulas 39. pantu un kuras nolūks ir nodrošināt apmaiņu ar minētās regulas II un III sadaļā norādīto informāciju.

         II NODAĻA

            INFORMĀCIJA SAVIENĪBAS ZVEJAS ATĻAUJU DATUBĀZĒ

            3. pants
            Pieteikumi atļaujas saņemšanai

               1.   Iesniedzot zvejas atļauju pieteikumus saskaņā ar ĀZFIP regulas 39. panta 3. punktu, dalībvalstis un trešās valstis iesniedz pieteikumu par katru kuģi, katru nolīgumu, katru zvejas kategoriju un katru periodu.

               2.   Lai nodrošinātu apmaiņu ar datiem par zvejas atļaujām, kā prasīts ĀZFIP regulā, Savienības zvejas atļauju datubāze izmanto Savienības zvejas flotes datubāzē pieejamo informāciju par kuģi.

            4. pants
            Formāts, kādā apmainās ar informāciju

               1.   Formāts, kādā dalībvalstis, trešās valstis un Komisija apmainās ar ĀZFIP regulas 11., 18., 22. un 25. pantā norādīto informāciju, ir Fishing License Authorization & Permit (FLAP) domēna XML shēmas definīcija, kas pamatojas uz ANO Fisheries Language for Universal Exchange (UN/FLUX) standartu P1000-9.

               2.   Datu lauki, pamatkomponenti un korekti formatēti paplašināmās iezīmēšanas valodas (XML) ziņojumi atbilst XML shēmas definīcijai (XSD), kas pamatojas uz UN/FLUX standartizācijas bibliotēkām.

               3.   Izmanto XSD un kodus, kas atrodami pamatdatu reģistra lapā Eiropas Komisijas uzturētajā zivsaimniecības tīmekļa vietnē.

               4.   Lai nodrošinātu, ka attiecībā uz Savienības zvejas atļauju datubāzi tiek paziņoti pareizie ziņojumi un tiek ievērotas pareizās procedūras, dalībvalstis izmanto FLAP īstenošanas dokumentu, kas pieejams Eiropas Komisijas uzturētajā zivsaimniecības tīmekļa vietnē.

            5. pants
            Ziņojumu pārraidīšana

               1.   Ziņojumu pārraidīšana notiek pilnībā automatizēti un nekavējoties, izmantojot zvejas datu apmaiņas transporta slāni, ko darījusi pieejamu Komisija.

               2.   Sūtītājs ir atbildīgs par ziņojumu paziņošanu atbilstoši saskaņotajiem validācijas un verifikācijas noteikumiem, kas izklāstīti FLAP īstenošanas dokumentā.

               3.   Ziņojuma saņēmējs sūtītāju par ziņojuma saņemšanu un validācijas un verifikācijas rezultātiem informē, pārraidot atbildes ziņojumu.

            6. pants
            Izmaiņas XML formātos un īstenošanas dokumentos

               1.   Par UN/FLUX FLAP domēna XML formāta un FLAP īstenošanas dokumenta grozījumiem lemj Komisijas dienesti, saskaņojot tos ar dalībvalstīm.

               2.   Šā panta 1. punktā minētie grozījumi stājas spēkā ne agrāk kā 6 mēnešus un ne vēlāk kā 18 mēnešus pēc to pieņemšanas. Par termiņiem lemj Komisijas dienesti, saskaņojot tos ar dalībvalstīm.

            7. pants
            Personas dati
            Personas datus, kas ietverti Savienības zvejas atļauju datubāzē, glabā ne ilgāk kā 10 gadus, izņemot gadījumus, kad šādi personas dati ir vajadzīgi, lai varētu veikt turpmākos pasākumus saistībā ar pārkāpumu, inspekciju vai tiesas un administratīvajām procedūrām. Šādos gadījumos personas datus drīkst glabāt 20 gadus. Ja personas datus glabā ilgāk, datus anonimizē.

         III NODAĻA

            NOBEIGUMA NOTEIKUMI

            8. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2020. gada 1. decembra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 16. janvārī

                  Komisijas vārdā –

                  Priekšsēdētāja

               Ursula VON DER LEYEN

            (1)  OV L 347, 28.12.2017., 81. lpp.

            (2)  Komisijas 2017. gada 6. februāra Īstenošanas regula (ES) 2017/218 par Savienības zvejas flotes reģistru (OV L 34, 9.2.2017., 9. lpp.).

            (3)  Eiropas Parlamenta un Padomes 2018. gada 23. oktobra Regula (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).

            (4)  Eiropas Parlamenta un Padomes 2016. gada 27. aprīļa Regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).